寄題新居羅長卿觀瀾閣蘭堂二首  其二
作者：周必大
朝代：宋

paragraphs: 君不見漢家築臺臨咸京，圖籍排比如魚鱗。
又不見晉人創亭稽山陰，羣賢畢集羅簪紳。
古今名蘭固多矣，而此二者常不泯。
乃知草木本無取，必假人物始可珍。
夫君名高斗以南，築臺宛在江之漘。
楚人盈要競服艾，羌獨滋蘭真絕倫。
風摇綠葉劍戟舞，雨折香苞檀麝新。
不寧充幃悅鼻觀，正自紉佩持吾身。
堂奧藏書三萬軸，盡校魚魯分根銀。
堂中延客三千履，可結僑札參雷陳。
定知斯堂閲千載，與昔臺亭知共振。
僕也生憎鮑魚肆，扣門屢作君家賓。
小槽珠滴不待滿，有時旋漉頭上巾。
醉留惡語涴君壁，有客如此君勿嗔。